KOMISIJOS REGLAMENTAS (EB) Nr. 2103/2004
2004 m. gruodžio 9 d.
dėl duomenų apie tam tikrus žvejybos rajonus Vakariniuose vandenyse ir Baltijos jūroje perdavimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 22 straipsnio 3 dalį,
kadangi:
(1)
Didžiausi metinės žvejybinės pastangos lygiai tam tikriems žvejybos rajonams ir vietoms yra nustatyti 2004 m. liepos 19 d. Tarybos reglamentu (EB) Nr. 1415/2004 (2), kaip numatyta 2003 m. lapkričio 4 d. Tarybos reglamento (EB) Nr. 1954/2003 (3) dėl su tam tikromis Bendrijos žvejybos vietomis ir ištekliais susijusios žvejybinės pastangos valdymo ir pakeičiančio Reglamentą (EEB) Nr. 2847/93 bei panaikinančio Reglamentus (EB) Nr. 685/95 bei (EB) Nr. 2027/95 11 straipsnio 2 dalyje.
(2)
1998 m. rugsėjo 30 d. Komisijos reglamentas (EB) Nr. 2092/98 (4) dėl žvejybos pastangų, susijusių su tam tikrais Bendrijos žvejybos rajonais ir ištekliais, deklaravimo nebeatitinka Reglamentų (EB) Nr. 1954/2003 ir 1415/2004 nuostatų dėl Vakarinių vandenų. Todėl būtina iš naujo apibrėžti žvejybinės pastangos Vakariniuose vandenyse deklaracijas.
(3)
Galiojantys įpareigojimai dėl žvejybinės pastangos Baltijos jūroje deklaracijų, nustatyti Reglamente (EB) Nr. 2092/98, turėtų ir toliau galioti.
(4)
Dėl to, kad reikia daug ir svarbių pataisų, ir siekiant naujųjų įpareigojimų Vakariniuose vandenyse bei galiojančių įpareigojimų Baltijos jūroje nuoseklumo, Reglamentas (EB) Nr. 2092/98 turėtų būti panaikintas.
(5)
Šiame reglamente numatytos priemonės atitinka Žvejybos ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
I SKYRIUS
VAKARINIAI VANDENYS
1 straipsnis
Laivų, turinčių specialius žvejybos leidimus, sąrašai
1. Per 30 dienų nuo šio reglamento įsigaliojimo valstybės narės Komisijai perduoda atnaujintą Reglamento (EB) Nr. 1954/2003 7 straipsnyje minėtą laivų sąrašą, naudodamos šio reglamento I priede nustatytą formą.
2. Vadovaujantis Reglamento (EB) 1954/2003 10 straipsnio 2 dalimi ir Reglamento (EB) 2847/1993 (5) 19f straipsniu, I priede pateikiamos informacijos pakeitimai Komisijai perduodami kasdien, atsiunčiant visą atnaujintą I priedą, kai išduodamas arba panaikinamas specialus žvejybos leidimas, minėtas Reglamento (EB) Nr. 1954/2003 8 straipsnio 3 dalyje.
2 straipsnis
Žvejybinė pastanga
1. Iki kiekvieno mėnesio 15 d. valstybės narės Komisijai perduoda suvestinius duomenis apie ankstesnį mėnesį 1 straipsnyje minėtų laivų žvejybinę pastangą, naudodamos ataskaitos formą, nurodytą šio reglamento II priede.
2. Teikiant pirmą žvejybinės pastangos deklaraciją, suvestiniams duomenims ataskaitinis laikotarpis prasideda 2004 m. sausio 1 d.
II SKYRIUS
BALTIJOS JŪRA
3 straipsnis
Laivų, turinčių žvejybos leidimus, sąrašai
1. Valstybės narės Komisijai perduoda Reglamento (EB) Nr. 779/97 2 straipsnyje minėtą laivų sąrašą, naudodamos šio reglamento III priede nurodytą formą.
2. Laivų sąrašų pataisos Komisijai pranešamos, naudojant tą pačią ataskaitų formą, ne vėliau kaip likus keturioms darbo dienoms iki tos dienos, kai laivai įplaukia į žvejybos rajoną.
4 straipsnis
Žvejybinė pastanga
Valstybės narės Komisijai perduoda suvestinius duomenis apie žvejybinę pastangą, minėtus 19i straipsnio antroje ir trečioje įtraukoje, vadovaudamosi šio reglamento II priedu.
III SKYRIUS
BENDROSIOS NUOSTATOS
5 straipsnis
Duomenų perdavimas ir prieiga prie duomenų
1. Valstybės narės 1-4 straipsniuose minėtus duomenis Komisijai perduoda per Žvejybos duomenų perdavimo sistemą (ar kurią nors kitą būsimą duomenų sistemą, dėl kurios nuspręs Komisija).
2. Atnaujintų laivų sąrašų duomenis Komisija paskelbia Žvejybos duomenų perdavimo sistemoje (ar kurioje nors kitoje būsimoje duomenų sistemoje, dėl kurios nuspręs Komisija).
3. Ne vėliau kaip iki 2005 m. liepos 1 d. Komisija Žvejybos duomenų perdavimo sistemą pritaiko 1 straipsnyje minėto laivų sąrašo ir 2 straipsnyje minėtų žvejybinės pastangos deklaracijų perdavimui.
Iki tos dienos 1 ir 2 straipsnyje minėtus duomenis valstybės narės perduoda Komisijai skaičiuoklės formatu ir siunčia jį atitinkamos pašto dėžutės adresu, kurį valstybėms narėms praneš Komisija.
6 straipsnis
Panaikinimas
1. Reglamentas (EB) Nr. 2092/98 panaikinamas.
2. Nuorodos į panaikintą reglamentą aiškinamos kaip nuorodos į šį reglamentą.
7 straipsnis
Įsigaliojimas
Šis reglamentas įsigalioja septintą dieną po jo paskelbimo dienos Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 9 d.